
ԿԱԹՈՂԻԿՈՍԱԿԱՆ ՓՈԽԱՆՈՐԴԻ ՊԱՏԳԱՄ
 
Սիրեցեա՛լ հայորդիներ,
Այսօր, Կիրակի, 29 Նոյեմբերին աւարտեցաւ վեց կիրակիներու վրայ երկարող Ս. Աստուածածին Մայր Եկեղեցւոյ մէջ մեր նախաձեռնած մոմակրութեան եւ քշոցակրութեան դասընթացքը, որուն արդիւնքին կը փափաքիմ անդրադառնալ աւետարանական այն դրուագին ընդմէջէն, որ որպէս ճաշու աւետարանական հատուած կարդացուեցաւ սուրբ պատա-րագի ընթացքին եւ կը կը կոչուի «Անպտուղ թզենիին առակը»։ Ղուկասի աւետարանին 13-րդ գլուխի 6–9 համարներուն մէջ, Յիսուս հետեւեալը կը պատմէ. “Մարդ մը իր պարտէզին մէջ թզենի մը տնկած էր։ Թուզ քաղելու գնաց, բայց թզենիին վրայ պտուղ չգտաւ։ Պարտիզպանին ըսաւ. «Այս երրորդ տարին է, որ թուզ քաղելու կու գամ, բայց չեմ գտներ։ Արդ, կտրէ՛ զայն. ինչո՞ւ անիմաստ կերպով տեղ գրաւէ»։ Պարտիզպանը պատաս-խանեց. «Տէ՛ր, թող այս տարի ալ մնայ. ես իր շուրջը հողը կրկին կը փորեմ եւ պարարտացուցիչ կը դնեմ. այս ձեւով թերեւս պտուղ տայ. ապա թէ ոչ՝ գալ տարի կտրէ զայն»”։
Թէեւ այլեւս երկրագործական հասարակութիւն մը չենք ընդհան-րապէս, սակայն ծառն ու ծաղիկը տակաւին կը խօսին մեր սրտին եւ կրնանք ըմբռնել տիրոջ եւ պարտիզպանին երկխօսութեան ետին գտնուող կեանքի դասը։
«Անպտուղ թզենիին առակը»-ով եկեղեցւոյ խորանին ծառայելու նախաքայլը առնող մեր անուշիկ փոքրիկներուն մէջէն ես հետեւեալը կը տեսնեմ.
Առաջին, Աստուած իւրաքանչիւրս մեր անհատական եւ հաւաքա-կան կեանքին մէջ պտուղ տալու համար ստեղծած է։ Պարզ է, որ մեզմէ ոմանք առատ պտուղ կու տան, ուրիշներ՝ քիչ. սակայն, վա՜յ մեզի եթէ մեր ազատ կամքով անպտուղ դառնանք…։
Երկրորդ, Յիսուս անպտուղ թզենիի մը մասին կը խօսի, որպէսզի անդրադառնանք, որ նոյն պարտէզին մէջ ուրիշ ծառեր ալ կային, որոնք պտղատու էին։
Երրորդ, ծառի մը պտուղ տալը պայմանաւորուած է անոր հանդէպ մեր ցուցաբերած ամենօրեայ գործնական խնամքով։
Այս երեք մտածումները եթէ փոխադրենք մեր եկեղեցի-պարտէզը, մեր սիրտը ուրախութեամբ կը լեցուի այս խումբ մը տղոց եւ աղջիկներուն առաջին ծլարձակումին ի տես, որուն մէջ բոլորս, եւ յատկապէս մեր ծնողները, բանալի դերակատարութիւն ունեցան, որոնց շնորհակա-լութիւն կը յայտնեմ։
Ցարդ արձանագրած մեր ամենէն մեծ համատեղ յաջողութիւնը կը նկատեմ այս քայլը, երբ ապագայի հաշւոյն մեր նորափթիթ սերունդին մէջ կը ներդնենք մարդ-դրամագլուխը։

Հայ Եկեղեցւոյ սիրելի՛ փոքրիկ հրեշտակներ, 
Մեր դասընթացքը վերջացաւ, բայց ձեր ծառայութիւնը նո՛ր սկսաւ։ Ամեն կիրակի եկեղեցի գալով եւ այսպէ՛ս ծառայելով դուք պիտի մեծնաք Աստուծոյ ու ազգին տան մէջ՝ խորանին վրայ ձեր ժպիտը ծաղկեցնելով։ Աստուած օրհնէ բոլորդ։ 
Երանի՜ ուրիշներ եւս հետեւին ձեր պտղատու օրինակին…։

